Britney Jean Spears is 'n beroemde Amerikaanse sangeres, aktrise, skryfster en vermaaklikheidskunstenares. Sy is gebore op 2 Desember 1981 in McComb, Mississippi in die VSA. Sy het egter in Kentwood in Louisiana grootgeword. Sy is hoofsaaklik betrokke by popmusiek, waar sy die sang behartig. Haar stem word as soubrette beskryf. Sy het roem verwerf toe sy in laat 1998 haar trefferliedjie ...Baby One More Time met 'n gepaardgaande musiekvideo waarin sy 'n Katolieke skoolmeisieuniform aan het, vrygestel het. In 1999 het sy haar debuutalbum met dieselfde naam vrygestel wat ewe suksesvol was. Sy was die eerste vroulike sangeres om beide haar debuutliedjie en debuutalbum op nommer een op die Billboard Hot 100 te hê. Snitte op die album wat as enkelsnitte vrygestel is, sluit in: ...Baby One More Time, Sometimes, (You Drive Me) Crazy, Born To Make You Happy, en From The Bottom Of My Broken Heart. In 2000 het sy haar tweede nommer een-album vrygestel met die naam "Oops!...I Did It Again" wat die rekord hou vir die grootste verkope in die eerste week ooit vir 'n sangeres.